text: আলিবাবা-কে টপকাল টেনসেন্ট | bangla.bdnews24.com
  আলিবাবা-কে টপকাল টেনসেন্ট
  Published: 18 Aug 2016 08:58 PM BdST Updated: 18 Aug 2016 08:58 PM BdST
  চীনের সবচেয়ে দামী প্রতিষ্ঠানের তালিকায় ই-কমার্স জায়ান্ট আলিবাবা-কে ছাড়িয়ে গেছে বিনিয়োগ প্রতিষ্ঠান টেনসেন্ট, এক প্রতিবেদনে জানিয়েছে মার্কিন সংবাদমাধ্যম সিএনবিসি।
  টেনসেন্ট-এর মালিকানায় ইনস্ট্যান্ট মেসেজিং অ্যাপ উইচ্যাট আর অন্যান্য ইন্টারনেট ব্যবসায় রয়েছে। বুধবার প্রতিষ্ঠানটির মোট বাজার মূলধন বেড়ে ২৪৯০০ কোটি ডলারে গিয়ে দাঁড়ায়, যেখানে আলিবাবা'র মূল্য ২৪৬০০ কোটি মার্কিন ডলার, জানিয়েছে ব্যবসায়-বাণিজ্যবিষয়ক মার্কিন সাইট বিজনেস ইনসাইডার।
  ১৯৯৮ সালে মা হুয়াতাং আর ঝ্যাং ঝিদং টেনসেন্ট প্রতিষ্ঠা করেন। প্রতিষ্ঠানটির দ্বিতীয় প্রান্তিকেই এর লাভ হয় ১০৯০ কোটি ইউয়ান। পরের বছর একই প্রান্তিকে প্রতিষ্ঠানটির আয় ৫২ শতাংশ বেড়ে ৩৫৬৯ কোটি ইউয়ান হয়। এই খবর প্রকাশের সময় পাওয়া হিসাব অনুযায়ী এক ইউয়ান, ০.১৫ ডলারের সমান।
  এ বছর দ্বিতীয় প্রান্তিকে টেনসেন্ট-এর মোট আয়ের অধিকাংশই এসেছে অনলাইন গেইমিং ব্যবসায় থেকে। এই বিভাগ থেকে প্রতিষ্ঠানটির মোট আয়ের ১৭১২.৪ কোটি ইউয়ান আসে। জুনে অনলাইন স্ট্র্যাটেজি গেইম ক্ল্যাশ অফ ক্ল্যানস-এর নির্মাতা প্রতিষ্ঠান সুপারসেল-এ টেনসেন্ট-এর অংশ ছিল।
  আর্থিক প্রতিবেদন প্রকাশের পর, হংকং স্টক এক্সচেঞ্জ-এ টেনসেন্ট-এর শেয়ারমূল্য ছয় শতাংশ বেড়ে যায়, যা প্রতিষ্ঠানটির শেয়ার মূল্যকে রেকর্ড পরিমাণ উচ্চতায় নিয়ে যায়।